Ukuqaqambisa idolophu "Thala, eMqanduli"

Kwicala elithulileyo lase Mpuma Koloni, phakathi kweentlambo ezisithele etyeni,  kulapho kufihlwe khona inqaba yobomi indawo ebizwa ngokuba kuse Thalahttps://www.facebook.com/people/Thala-Location-Mqanduli-Eastern-Cape/100071188052369/?locale=ga_IE. Esi sithili sincinane kodwa sinzulu ngembali, sityebile ngenkcubeko, kwaye sikhulu ngobuhlobo, uthando, nemfihlakalo yendalo. Ewe, baninzi bangahle bangayiboni kwi mephu zabakhenkethi kuba isekelwe bucala nesixeko sedolophu uMqandulihttps://en.wikipedia.org/wiki/Mqanduli kodwa thina bantu bayo siyayazi, kuba iThala iqulathe imbo yethu abaninzi inkabi yabo inqunyulwe yafunjathwa phantsi komgquba weenkoma zamakhehle wase Thala.
Phaya emantla eThala kukho intaba yaku Mdidana, lentaba ithwele imbali eninzi, kutshiwo maxa wambi yayisetyenziswa ngamadoda amadala, ukuqeqesha amakhwenkwe ngexesha lolwaluko kwaye abantu ababengaqhelekanga babeyoyika ukuyinyuka kuba bekholelwa ukuba kukho imimoya thizeni elondoloza loo ndawo. Intaba lena ililiso, iyaphefumla kwaye ikhumbuza wonke umntu amaxesha wamandulo ukuba asathetha. Bucala kukho intaba uMaqhiya,edume ngeendlela abantwana bethanda ukuyijikeleza bedlala. Kwiintsuku ezithile zasebusika, le ntaba igqunywa lizinga elincinci lenkungu, ingathi iyathandaza ngelixa wonke umhlaba uthule.

Le lali ayiphelelanga ngodumo lweentaba kukho umlambo ongumthombo wobomi kubantu base Thala, obizwa ngokuba yi Ngqungquhttps://www.google.com/maps/place/Ngqungqu/data=!4m2!3m1!1s0x1e5e30a40461ff11:0x93b6f9c8c5c9b0d?sa=X&ved=1t:242&ictx=111. Lo mlambo udontsa amanzi kumathumbu womhlaba, uhamba phakathi kwamahlathi, 
kweengxondorha zeentaba, imiqolo yeenduli, nezityalo ezixhamlayo. Ngaphantsi kwmithi emikhulu, apho izityalo zikhuliswe ngumthunzi nobubele, kuhlala impilo yethu, imveli yethu, kunye nembali yethu. Kule ntywerha yomlambo abantwana baye bakhangele iziziba ezingekho nzulu, bafunde khona ukugqubha, bathi bakudinwa bachophe emagqakaleni wamatye batye isiqhamo abazifumana kude kufuphi nomlambo. Oomakhulu bahambisa iimpahla zabo, bethetha ngexesha elidlulileyo, befaka uthando lwabo emanzini ukuze ahlambulule iingqondo eziselula.

Kuthiwa emva kwemvula, xa umlambo ugquma, ingathi umhlaba uqala ukucula, ngathi isingqi sendalo sibuyisela ithemba kumhlaba okhe wafumana izikhukula. Imithi ejikeleze umlambo iqulathe isithethe, ixelela zonke iindwendwe ukuba uThala akaphili nje ngabantu, uphila nangamahlathi, imilambo nomoya. Kwicala elingasentshona eThala, kukho ihlathi elidala, eliqaqambileyo ngemithi equka iminga, intsindi, uhlwehlwe kwakunye nemithi yeempahla zesintu, abemi bacula iingoma zentsomi, befuna intsikelelo yookhokho. 

Abemi bokuhlala abapheleli ufunda okanye ukukhumbula izinto  zale lali xa besexoshombeni kuphela, ukwenjenje kukuchaza ukuba kukho isikolo iThala J.S.S.Shttps://schoolsdigest.co.za/listing-tag/public-primary-schools-in-mqanduli/.esisagcine imbeko yezithethe zesiXhosa. Apho abafundi bafundela phantsi kweimithi emikhulu, befunda isiXhosa ngendlela egcina isizwe. Bafunda ngeziduko zabo, imbali yabo, kwaye bafundiswa ukuba umntu okhumbulayo yinkcazo epheleleyo yesizwe esingazilibali iingcambu zazo. Kwelinye ilixa leeholide abafundi beza nolwazi kuba bayangcamla kumthombo wabazali kuba olwazi alufani nemeyile efakwe amablenkasi, luphila nasemakhaya, nasizintabeni, engetheni kunye nasezandleni zoomakhulu.

EThala akusiyondawo yokuhlala kuphela, yindawo yokuba xa umntu enikela umva ilali esiya edolophini, esiya ezweni, uyaphupha ngobomi bentlalo: ngesandi seentaka kusasa sintyhiloza ezindlebeni, ngevumba leenkuni ezitshayo maxa wambi ivumba lwamalongwe kwaye ngomzimba owaziyo ukuba usekhaya. Ndiyazingca nge mbo yam yase Thala, ndiyazingca ngeentaba zethu ezibekekileyo,ezinika ithemba kwabo bahleli ixesha elide kwiimbonakalo zeedolophu. Imilambo yethu ethetha ngayo yonke into, amahlathi wethu agcinwe ziinyhweba zomoya kunye nabantu bethu abakhazimlayo nangaphandle kweentsikelelo zexesha.